Il-Kunsill qed jieħu miżuri biex jiżgura l-kontinwità tal-ħidma tiegħu fiċ-ċirkostanzi eċċezzjonali attwali kkawżati mill-pandemija tal-COVID-19. Illum qabel dwar deroga temporanja mir-Regoli ta' Proċedura tiegħu biex jiġi ffaċilitat it-teħid ta' deċiżjonijiet permezz ta' proċedura bil-miktub. Din id-deroga tippermetti lir-rappreżentanti permanenti tal-UE jiddeċiedu li jużaw il-proċedura bil-miktub skont ir-regola ta' votazzjoni applikabbli għall-adozzjoni tal-att innifsu. Dan ifisser li r-rekwiżit eżistenti għall-unanimità għad-deċiżjonijiet kollha dwar l-użu tal-proċedura bil-miktub m'għadux japplika. Id-deċiżjoni ser tapplika għal xahar u tista' tiġġedded jekk kontinwazzjoni taċ-ċirkostanzi eċċezzjonali attwali tiġġustifika dan. Kuntest L-atti tal-Kunsill jistgħu jiġu adottati jew f'laqgħat formali tal-Kunsill, jew jekk ikun meħtieġ permezz ta' proċedura bil-miktub. Iċ-ċirkostanzi eċċezzjonali kkawżati mill-pandemija tal-COVID-19 żammew lil ħafna ministri milli jivvjaġġaw sabiex jattendu l-laqgħat tal-Kunsill. Dan imbagħad jagħmilha diffiċli biex jintlaħaq il-kworum meħtieġ, u għalhekk biex isiru laqgħat formali tal-Kunsill. Id-Deċiżjoni tal-lum tiffaċilita l-użu tal-proċedura bil-miktub u b'hekk tgħin biex tiżgura l-kontinwità tal-ħidma tal-Kunsill. Il-presidenza tal-Kunsill ser tkompli torganizza vidjokonferenzi informali tal-ministri fejn dan jitqies utli għall-kontinwazzjoni tal-ħidma prinċipali. Dawn il-vidjokonferenzi qed ikunu utli biex jiffaċilitaw il-koordinazzjoni tal-istati membri b'rispons għall-pandemija tal-COVID-19, u jipprovdu wkoll l-opportunità għal dibattiti fil-livell politiku qabel l-adozzjoni formali ta' deċiżjonijiet. Deċiżjoni tal-Kunsill dwar deroga temporanja mir-Regoli ta' Proċedura tal-Kunsill, 20 ta' Marzu 2020 Din ir-riżorsa bħalissa hi disponibbli biss bil-lingwa jew il-lingwi li ġejjin: Ir-Regoli ta' Proċedura tal-Kunsill